በወባማ አከባቢዎች 4ነጥብ5 ሚሊየን ቤቶች መድሃኒት ለመርጨት ዝግጅቱ ተጠናቀቀ
በአገሪቱ ወባማ አከባቢዎች ላይ ከ4 ነጥብ 5 ሚሊየን በላይ ቤቶች ጸረ ወባ መድሃኒት ለመርጨት ዝግጅቱ መጠናቀቁን ጤና ጥበቃ ሚኒስቴር አስታወቀ ፡፡ክረምትን ተከትሎ የሚመጣው የወባ በሽታ ለመከላከል በሁሉም አገሪቱ ወባማ ወረዳዎች ላይ የጸረ ወባ መድሃኒት ርጭት ለማካሄድ አስፈላጊውን ዝግጅት መጠናቀቁን የሚኒስቴሩ የወባ ፕሮግራም ባለሙያ አቶ ደረጀ ድሉ ዛሬ ለዋልታ ገልጸዋል  ፡፡ለዚህም ማስፈጸሚያ ከግማሽ ቢሊየን ብር በላይ ወጪ ከሀገር ውስጥና ከውጭ የተገዛው 950 ሺህ ኪሎግራም ጸረ ወባ መድሃኒት ውስጥ በአብዛኛው ከክልሎች ወደ ወረዳዎች መጓጓዙን አስታውቀዋል ፡፡ርጭቱ በይፋ ከቀጣዩ ነሐሴ 15 እስከ መስከረም 2010 መጨረሻ ላይ ይካሄዳል ያሉት ባለሙያው ፤በአንዳንድ ክልሎች ርጭቱ አስቀድሞ የተጀመረባቸው ወረዳዎች እንዳሉም ጠቁመዋል ፡፡ባለፈው አንድ ዓመት ተኩል የተሰራጩት 32 ሚሊየን የአልጋ አጎበሮችም ህብረተሰቡ በአግባቡ እንዲጠቀምባቸው የግንዛቤ ማስጨበጫ ስራዎች መከናወናቸውን አብራርተዋል፡፡እንደዚሁም አስፈላጊ የሰው ኃይል መሰልጠናቸውንና የመድሃኒት መርጫ መሳሪያዎች ከመዘጋጀታቸውም በላይ የርጭቱ ማስፈጸሚያ በጀት አብሮ መላኩን አመልክተዋል ፡፡ጤና ጥበቃ ሚኒስቴሩ በሁሉም ጤና ተቋሞች የመድሃኒት እጥረት እንዳያጋጥም ጥብቅ ክትትል እያደረገ መሆኑን አቶ ደረጀ አስረድተዋል ፡፡በርጭቱ፣በአልጋ አጎበሩና በአከባቢ ቁጥጥር ስራው በመላ ወባማ የሀገሪቱ ክፍል የሚገኘው ከ54 ሚሊየን በላይ ህዝብ ከወባ በሽታ ይጠበቃል ተብሎ እንደሚገመት አቶ ደረጀ ገልጸዋል ፡፡በክልሎቹ የወባ በሽታ መካላከልንና ሊደረጉ በሚገባቸውው ጥንቃቄዎች የግንዛቤ ማስጨበጫ ስራዎች በተለያዩ የመገናኛ ብዙኋን ለህበረተሰቡ እንዲደርስ መደረጉንም ጠቁመዋል ፡፡ 